
Képszerű kifejezésmód a francia köznyelvben: tendenciák az adatok tükrében
Dolgozatomban.az informális, hétköznapi francia nyelvhasználat bizonyos lexikai és grammatikai jellemzőit tanulmányozom.
A kutatás tárgya a képszerű kifejezésmód, közelebbről a képszerű kifejezések kulcsszerepének vizsgálata a nyelvi kommunikációban. Célom a rendelkezésre álló források és azok korlátainak tanulmányozása az aktuális nyelvhasználat megismerése terén. A képszerű kifejezésmód tanulmányozása során a hétköznapi, bizalmas/familiáris nyelvhasználattal és az argóval foglalkozom.
Legfontosabb kérdéseim, melyekre a kutatás során választ akartam kapni, a következők: A rendelkezésre álló források – nevezetesen a szótárak és a szakirodalom – mennyire tükrözik valósághűen a valódi nyelvhasználatot? Azok a kifejezések, melyeket a szótárakból ismerhetünk, valóban használatosak-e minden esetben, illetve ismertek-e egyáltalán a franciát anyanyelvként beszélők számára? Azaz használhatjuk-e ezeket minden fenntartás nélkül? Annak ellenére, hogy a szóban forgó nyelvváltozatok nagyon dinamikusan fejlődnek, használhatjuk-e továbbra is a régóta feljegyzett kifejezéseket?
Elsődleges forrásként a nyomtatott szótárak, kézikönyvek és az Internet szolgált. Az utóbbin belül különösen fontosak voltak a különféle fórumok, blogok, melyeken spontán felhasználói megnyilatkozások olvashatók.
A kutatás módszere: a képszerű kifejezések egy meghatározott körének vizsgálata a nyelvészeti szakirodalom és a tényleges nyelvhasználat tükrében. Az empirikus kutatás alapját a számítógépes korpuszvizsgálat és az internetes keresőprogramok speciális használata adja. Az eredményeket szisztematikusan, a felállított szempontrendszer alapján lejegyeztem, hozzárendelve az internetes találatokat. Egy összegző táblázatot is készítettem, amely a kifejezések egymáshoz viszonyított gyakoriságát szemlélteti. A relatív gyakoriságot különböző módszerekkel mértem.
A konklúzió egyik része egyfajta szótárkritikának tekinthető, amely az általam megismert szótárak hiányosságait fogalmazza meg. A másik része pedig a dolgozat elején feltett kérdésekre reflektál a nyelv dinamikájának és több irányú változásainak tükrében.
A dolgozat végén tett javaslataim is a szótárszerkesztéssel állnak kapcsolatban, valamint a nyelvoktatással, azon belül is az informális és nonsztenderd nyelvváltozatok tanításának szerepével és lehetőségeivel.



